b'\n_START_ARTICLE_\nVartotoj\xc5\xb3 kain\xc5\xb3 indeksas\n_START_PARAGRAPH_\nEkonomikoje Vartotoj\xc5\xb3 kain\xc5\xb3 indeksas (CPI, angl. consumer price index) yra statistinis svorinis tam tikro nustatyto preki\xc5\xb3 ir paslaug\xc5\xb3 rinkinio (kur\xc4\xaf vidutini\xc5\xa1kai perka kiekvienas dirbantis miestietis) kain\xc5\xb3 \xc4\xafvertinimas. \xc5\xa0is kain\xc5\xb3 indeksas seka nustatyto preki\xc5\xb3 ir paslaug\xc5\xb3 rinkinio kain\xc5\xb3 poky\xc4\x8dius ir taip leid\xc5\xbeia nustatyti infliacijos lyg\xc4\xaf._NEWLINE_CPI gali b\xc5\xabti naudojamas sekti vis\xc5\xb3 nam\xc5\xb3 \xc5\xabkio perkam\xc5\xb3 preki\xc5\xb3 ir paslaug\xc5\xb3 kain\xc5\xb3 poky\xc4\x8dius. Komunaliniai (vandens, gamtini\xc5\xb3 duj\xc5\xb3 tiek\xc4\x97jams) ir akcizo mokes\xc4\x8diai yra \xc4\xafskai\xc4\x8diuojami, tuo tarpu pajam\xc5\xb3 mokestis ir investicijos (akcijos, obligacijos, gyvyb\xc4\x97s draudimas ir pan.) \xe2\x80\x93 ne.\n_START_SECTION_\nBazinis CPI\n_START_PARAGRAPH_\nVartotojo kain\xc5\xb3 indekso variantas, kuris neapima a\xc5\xa1tuoni\xc5\xb3 preki\xc5\xb3 ir paslaug\xc5\xb3 segment\xc5\xb3, kuri\xc5\xb3 kainos yra pa\xc4\x8dios nepastoviausios. \xc5\xa0ie segmentai sudaro apie 16\xc2\xa0% CPI krep\xc5\xa1elio. Tai \xe2\x80\x93 vaisiai, dar\xc5\xbeov\xc4\x97s, degalai, mazutas, gamtin\xc4\x97s dujos, paskol\xc5\xb3 pal\xc5\xabkanos, tarpmiestinis transportas, tabako produktai. \xc5\xa0is indeksas taip pat neatspindi likusiems komponentams taikom\xc5\xb3 netiesiogini\xc5\xb3 mokes\xc4\x8di\xc5\xb3 poky\xc4\x8di\xc5\xb3.\n_START_SECTION_\nBaziniai metai\n_START_PARAGRAPH_\nInfliacijos \xc4\xafvertinimas gali b\xc5\xabti atliekamas keletu b\xc5\xabd\xc5\xb3. Pirmasis yra naudoti bazini\xc5\xb3 met\xc5\xb3 preki\xc5\xb3 ir paslaug\xc5\xb3 proporcijas (\xc5\xbeymima \xe2\x80\x9e1992 met\xc5\xb3 kainomis\xe2\x80\x9c). Jei lietuviai, pavyzd\xc5\xbeiui, i\xc5\xa1leido 20\xc2\xa0% maistui, 30\xc2\xa0% ilgalaik\xc4\x97ms prek\xc4\x97ms(pvz., buitinei technikai), 30\xc2\xa0% nekilnojamam turtui ir 20\xc2\xa0% kitiems dalykams, \xc5\xa1ios proporcijos bus naudojamos visiems kitiems metams. Tam tikrais intervalais baziniai metai yra kei\xc4\x8diami \xc4\xaf naujesnius.\n_START_SECTION_\nGrandininis indeksas\n_START_PARAGRAPH_\nJei naudojame grandininius rodiklius, proporcijos yra kei\xc4\x8diamos kasmet. Taigi atkreipiamas d\xc4\x97mesys, kad vartojimo \xc4\xafpro\xc4\x8diai laikui b\xc4\x97gant kei\xc4\x8diasi. T\xc4\x99siant prad\xc4\x97t\xc4\x85 pavyzd\xc4\xaf, galime sakyti, kad, tarkim, po 5 met\xc5\xb3 vartotojai \xc4\x97m\xc4\x97 i\xc5\xa1leisti tik 10\xc2\xa0% maistui, o kitoms reikm\xc4\x97ms \xe2\x80\x93 jau 30\xc2\xa0%. Tuomet kit\xc5\xb3 preki\xc5\xb3 atpigimas ma\xc5\xbeiau \xc4\xaftakos baziniu metodu apskai\xc4\x8diuot\xc4\x85 CPI, nei grandininiu, nes pirmajame j\xc5\xb3 svoris bus laikomas tik 20\xc2\xa0% vietoj tikr\xc5\xb3j\xc5\xb3 30-ties. Tuomet bazinis rodiklis rodys didesn\xc4\xaf kain\xc5\xb3 lygio augim\xc4\x85 ir infliacija bus pervertinta.\n_START_SECTION_\nPakeitimai\n_START_PARAGRAPH_\nCPI krep\xc5\xa1elis yra nuolat per\xc5\xbei\xc5\xabrimas, \xc4\xafvertinant nauj\xc5\xb3 produkt\xc5\xb3 ir verslo \xc5\xa1ak\xc5\xb3 atsiradim\xc4\x85.\n_START_SECTION_\nJungtin\xc4\x97s Amerikos Valstijos\n_START_PARAGRAPH_\nJAV Darbo departamento Darbo statistikos biuras CPI reik\xc5\xa1m\xc4\x99 skai\xc4\x8diuoja kiekvienam m\xc4\x97nesiui._NEWLINE_CPI-U indeksas apima miesto dirban\xc4\x8di\xc5\xb3j\xc5\xb3, dvasinink\xc5\xb3, specialist\xc5\xb3, vadov\xc5\xb3, technik\xc5\xb3, individualia veikla u\xc5\xbesiiman\xc4\x8di\xc5\xb3, trumpalaiki\xc5\xb3, darbuotoj\xc5\xb3, bedarbi\xc5\xb3, pensinink\xc5\xb3 ir kit\xc5\xb3, \xc4\xaf darbo j\xc4\x97g\xc4\x85 ne\xc4\xafeinan\xc4\x8di\xc5\xb3 asmen\xc5\xb3 i\xc5\xa1laidas. CPI-W apima tik gaunan\xc4\x8di\xc5\xb3 valandin\xc4\xaf atlyg\xc4\xaf ir dvasinink\xc5\xb3 i\xc5\xa1laidas. Nesenai prad\xc4\x97tas skai\xc4\x8diuoti ir grandininis vartotoj\xc5\xb3 kain\xc5\xb3 indeksas C-CPI-U.\n_START_SECTION_\nDuomen\xc5\xb3 \xc5\xa1altiniai\n_START_PARAGRAPH_\nDuomenys apie skai\xc4\x8diavimams naudojam\xc5\xb3 produkt\xc5\xb3 kainas yra renkami 87 miesto vietov\xc4\x97se visoje \xc5\xa1alyje i\xc5\xa1 23,000 ma\xc5\xbemenin\xc4\x97s prekybos ir paslaug\xc5\xb3 \xc4\xafstaig\xc5\xb3. Duomenis apie nuom\xc4\x85 pateikia ma\xc5\xbedaug 50,000 savinink\xc5\xb3 ar nuominink\xc5\xb3.\n_START_SECTION_\nEuro zona\n_START_PARAGRAPH_\nEuropos centrinis bankas (ECB) pateikia Pinig\xc5\xb3 s\xc4\x85jungos vartotojo kain\xc5\xb3 indeks\xc4\x85 (MUICP). Tai svertinis vis\xc5\xb3 euro zonos \xc5\xa1ali\xc5\xb3 kain\xc5\xb3 indeks\xc5\xb3 vidurkis \xe2\x80\x93 kas ketvirt\xc4\xaf atnaujinamas grandininis indeksas.\n_START_SECTION_\n\xc5\xa0vedija\n_START_PARAGRAPH_\nIndeks\xc4\x85 skai\xc4\x8diuoja \xe2\x80\x9e\xc5\xa0vedijos statistika\xe2\x80\x9c_NEWLINE_().\n_START_SECTION_\nAustralija\n_START_PARAGRAPH_\nCPI duomenis kas ketvirt\xc4\xaf pateikia Australijos statistikos biuras ().\n_START_SECTION_\nLietuva\n_START_PARAGRAPH_\nCPI duomenis kas m\xc4\x97nes\xc4\xaf pateikia Lietuvos statistikos departamentas ().'